**Aamisepale mõeldes**. Monika Levkin, Eesti Põllumajandusmuuseum, teadur

2023. aasta 1. septembril möödus 140 aastat Eesti sordiaretaja Julius Aamisepa sünnist. Pisukese hilinemisega – täiesti Aamisepa vaimus, sest töö oli talle alati prioriteet – toimus 3. oktoobril Eesti Põllumajandusmuuseumis tunnustatud teadlasele pühendatud teabepäev.

Julius Aamisepa kohta teabe hankimisel on enamasti esimeseks allikaks Heino Kiige 1959. aastal ilmunud raamat „Dr. Julius Aamisepa teaduslikust pärandist“, mis põhineb samasisulisel Eesti Põllumajandusakadeemias kaitstud diplomitööl ning annab hea ülevaate teadlase töösaavutustest. Samuti on Aamisepale pühendatud mõningaid artikleid ajakirjanduses, enamasti juubelihõnguliste tervitustena.

Nimetatud tähtpäevaks ettekannet ette valmistades tekkis mõte vaadata Rahvusarhiivist infot juurde – ehk on veel midagi, mida me Aamisepast võiksime teada. Ja tõesti, arhiivis on Julius Aamisepa isikufond, milles väga mitmesugust ning ootamatult inspireerivat materjali.[[1]](#footnote-1) On teada-tuntud „salakeeles“ ehk aretustööga seotud märkmeid ja päevikuid, aga ka arvukalt kõnede käsikirju, praktiliste tegevuste ja dokumentatsiooni ülestähendusi jne. Kõige meeleolukamad on kahtlemata kõnede käsikirjad, mis paeluvad suurepärase ja julge sõnakasutuse ning erksa, tulevikku suunatud maailmavaatega. 20. sajandi esimestel kümnenditel on Aamisepa huvide spekter väga lai: alustades jakobsonlikust missioonitundest kantud rahvahariduse ja –tervise küsimustest lõpetades mitmete põllumajanduse teemadega.

On tajutav, et Aamisepale kirjutamine ja märkmete tegemine meeldis: ta peab mitmeid päevikuid ja tööaruandeid sageli paralleelselt, kirjutab tekste ümber, redigeerib jne. Kaunis ja hästiloetav käekiri sai talle ka saatuslikuks, nagu loeme Kiige tekstist, kui Aamisepp 1905-1907. aastatel Peterburi Sõjaväe Elektrotehnikakoolis aega teenides nõustus ümber kirjutama avaldust kooli juhtkonnale. Selle palvekirja kirjapanemise eest – milles nõuti elutingimuste parandamist koolis – ta arreteeriti, ja edaspidi jääb poliitilise kahtluse vari teda saatma pikaks ajaks, takistades õpinguid ja ühiskondlikku tegevust.

Aamisepa sõnaseadmise oskus ja ladusalt loetavad tekstid viitavad sünnipärasele andele. Teadaolevalt jäi Aamisepa haridustee lünklikuks, teda peetakse pigem iseõppijaks, ometi peegeldab sõnakasutus suurt lugemust ja avarat silmaringi. Juba nimetatud palvekirja ümberkirjutamise teemale polevat Aamisepp ise poliitilist kaalu omistanud, väites, et omas sündmustega vaid kaudset seost. Ja tõesti on poliitika tema kirjatöödes praktiliselt nähtamatu, ta oli ülimalt tööle keskendunud.

Arhiivimaterjalide põhjal võib öelda, et Aamisepa huvide ring oli tõesti mitmekesine. Püüan siinkohal pisut avada tema (tänapäevaselt öeldes) tegutsemise motivatsiooni, tutvustada tema nö mentaalset kompassi.

Ettekandmiseks on valitud kolm teemat:

1. Aamisepa kõned 1908., 1909. aastal Keila-Vasalemma Põllumeeste Seltsis.
2. Sissevaade päevikusse „Minu tööd viljapuude aias Tõnul ja Jõgeval 1919 – 1938. a.“
3. Aamisepp kui Eesti kartuliekspordi algataja ja edendaja.

**1. Teema: Kõned**

1908. aastal on Aamisepp 25 aastane ja peab esimese avaliku kõne Keila-Wasalemma Põllumeeste Seltsi koosolekul.[[2]](#footnote-2) Kõnes „Mis on meie põllumeestel vaja?“ haarab Aamisepp kohe julgelt härjal sarvist: „Vaatamata sellele, et põlluharimine meie peatöö on, on meie põlluharimise viisid nii viletsad, nii ajast mahajäänud, et meie oma majapidamisest nii vähe tulu saame, et see meid hädapärast üleval peab, viletsal viisil ära elatab.“ Milles siis põhjus? Kas on maa nii vilets, et temast suuremat kasu ei või saada? Või kliima liialt külm ja kare? Küsib, ning vastab: „On tõesti mujal paremaid põllumaid, kuid see ega kliima pole süüdi,“ ja toob Soome näite, kus kliima ja põllumaa viletsamgi. „Kust see tuleb, et nemad halvemates looduse tingimustes siiski paremini ära elavad, kui meie? – See tuleb sellest, et soomlaste haridus, iseäranis põllutööharidus kõrgemal järjel ja ühistegevus palju laialdasem on“. Aamisepp sõnab, et meie põllumehed naeravad praegu laia suuga, kui kuulevad, et hariduse puudus neil kitsikust ja viletsust on kaela toonud: „See rumal arvamine, et mis haridust talupojal tarvis on, on meie vanemate põllumeeste seas valitsev.“ Selgitab, et põllutööd tehes ei saa hakkama füüsika, matemaatika, keemiata, lisaks tuleb teada loodusteadust, kaubandust jm. „Seega pole haridus põllumehele uhkuse asi vaid praktiline vajadus.“ Et Eestis veel põllutöökoolid puuduvad, siis kutsub üles põllumeeste seltsi eestvedamisel põllutöö kursusi korraldama, samas ei tohiks naiste majapidamise või keedukursusi ära unustada: „Igaüks meie seast teab kui viletsal ja ühekülgsel viisil meie igapäevased toidud on. Meie taluperenaistel puudub osavus maitserikkaid ja rammusaid toitusid valmistada. Keedukursused tooks palju kasu: õpetaks vähemast toidumaterjalist maitsvaid sööke valmistama, mis ka väga tähtis rahvatervishoiu tõstmises on.“

Teises kõnes „Mis viib meid edasi?“ annab Aamisepp eesti rahva edendamiseks kolm põhiteesi.[[3]](#footnote-3)

Esiteks haridusest: „Haridus on jõud, haridus on võim. Sellele otsusele on kõik arusaajad inimesed ja rahvad jõudnud. Ilma hariduseta meie ajal on peaaegu võimata edasi saada, võimata teistega võistelda. Igal pool elus on võistlus, mis igapäev ikka suuremaks läheb.“

Ta peab haridust, just emakeelset haridust maast madalast väga oluliseks. Senised vallakoolid olid tema sõnul poliitika ja venestamise tallermaaks, linnakoolides valitses võõras vaim ja keel, kus „õpiti oma sugurahvast põlgama, emakeelt halvaks pidama, kehalikku tööd vihkama“. Edaspidi peaks lapsele haridust antama arusaadavas keeles, et sellest tulu oleks. Samas. ka vanemad inimesed peavad end harima, lugema raamatuid ja ajalehti.

Teine tees käsitleb karskust, sest eestlaste suur probleem on viin ja õlu, „milles kihvt sees on, mida alkoholiks nimetatakse“. Alkohol paneb tegema asju, mida „targa peaga ilmaski ei tee“ ja „rikub iga viimase kui veretilga, iga viimase kui rakukese meie kehas ära; tema rikub ka edasisigitamiseks määratud rakukesed ära, mille tõttu õlle ja viina joojate järeltulijate seas palju kehaliselt kui ka vaimselt nõrku lapsi sünnib.“ Pealegi on joodikute eluiga tunduvalt lühem. „Meie peame täiskarskeks saama“, sest mõõdukad ehk „parajusmehed“ on ikkagi tarbijad ja seega hukatuse õigustajad, sest iga joodik on millalgi „parajuse mees“ olnud. Ja pikad peod, iseäranis pulmad, mis harilikult 3-4 päeva kestavad, „need ei ole pulmad, vaid joomapidud, toorustamise peod. Pulmad saagu kaineks ja lühemaks.“ Ka naistel on siin süü, „ise veel kannatavad joodikmeeste tõttu“ – „emad, tütred, naised, neiud kõik võitlema viina ja õlle joomise vastu.“

Kolmas tees, „mis meid edasi viib“ on ühistegevus. Asju üheskoos ajades on need palju tulemuslikumad: „Ühendatud jõul, ühistööga võib imeasju korda saata!“ Põllumeestel tuleb jõud liita, sellest on Aamisepa sõnul aru saanud soomlased, taanlased ja teised põlluharija rahvad. Oluline on luua seltsid ja ühistud, et vaheltkauplejad kõrvale tõrjuda, „kes endid sinu töö vaevast korjatud rahaga rasva söövad.“ „Ühistöö on tuleviku töö….“

Aamisepp kutsub üles noori, ka neidusid, palju aktiivsemalt osalema haridus- ja põllumajandusseltside töös, kus seni vaid keskealised ja vanemad mehed koos käivad. „Meie noored, kuhu olete teie jäänud?“ Toogem seltsidesse rohkem elavust, rohkem tegevust! „Ja kui meie noored oma nooruse vaimustusega, ühes elutarkade vanadega töötavad – tõesti siis võime midagi teha, siis võime ka midagi olla.“

**2. „Minu tööd viljapuude aias Tõnul ja Jõgeval 1919 – 1938. a.“**[[4]](#footnote-4)

Aamisepp alustab päevikut 1919. aastal pealkirjaga „Mida ma kavatsen 1919.a kevadel ja suvel teha.“ „Praegu kestab sõda, millest kõik terved kodanikud on kohustatud osa võtma. Ja kes tohiks sel tähtsal ajal kodus istuda. Ja nõnda olen ma juba 1. detsembrist 1918.a sõjaväe teenistuses. Ja sellest ka ripub mu tänavune suve tegevus ära. Kuid sellegi peale vaatamata tahan ennast kevadel üheks nädalaks vabaks teha ja Tõnule sõita, et seal mõnda aia ja põllutööd teha ja juhatada.“ Kõigepealt plaanib ta aiaehituse ette võtta, sest lambad-lehmad-hobune on õunapuid kahjustanud: „Nõnda on mu noor aed, mida ma nii suure vaevaga olen kasvatanud ja soetanud, väga rohkesti sellepärast on kannatanud, et temal kindel aed puudub“.

Aprillis õnnestubki tal „poole aasta tagant jälle kord Tõnul“ käia, kuid on nördinud, sest seal kõik laguneb, on laokil ja ripakil. Mamma rassib „õhtust hommikuni küll laudas küll toas“, õed talust suurt ei hooli, papa tervis on nõrk. Aamisepp toob keldrist välja juurikad, mis mõeldud seemnete saamiseks, ehkki need on niiskuses valdavalt ära mädanenud.

Maikuus ostab teel koju Vasalemma mõisa puukoolist 10 õunapuud. Tal oli kindel soov Tartu roosõunapuid osta, kuid puukoolis on sortide nimed sassis, puudel juured kehvad jne. Loodab, et ehk õnnestus soovitud sordid saada. Kodus uuendab ka tikerberipõõsaid, mis väga head, kuid juba vanad ja haiged. Päevikus on aia plaan, joonis, kus on näha, et osa õunapuid on aias juba 1909. aastast.

1919. aasta kevadel õitsevad noored õunapuud esimest korda „kaunis rohkesti“, sest on saanud sõnnikut, „kuna nad terve sõja aeg 1912-1917 mingisugust hoolt ega rammu näinud polnud, kiratsesid kuiva liiva sees elu ja surma vahel.“

1920. aastal tööd viljapuuaias edenevad – „õunapuud õitsesid mul tänavu veel rohkem kui mineval aastal“ – suureks nuhtluseks on talviti puid kahjustav jänes.

„Olen kindlasti otsustanud õunapuu aia suurendamiseks kiires korras tööle asuda. Kõige täbaram lugu on see, et praegu pole nii kergesti poogitud õunapuid saada. Suvel käisin Tartu puukoolid läbi, kusjuures leidsin, et kõige paremad puud Willi aiaäril on, kuna Tõnissoni puukool hooletusse on jäetud.“ Ostis 20 õunapuud ise sordist Tõnissoni puukoolist ja samuti 20 Willi aiaärist. „Minul oli plaan peaasjalikult sordi- või pomoloogia aeda asutada, mis mind praegu väga huvitab. Peale selle kavatsen ka äriaeda asutada, kus peaasjalikult talve õunasordid aset leiavad.“

1922. aastaks pole aga aia-plaan edenenud, kirjutab: „Pole enam Tõnul viljapuudega midagi tehtud, sest lootsin uue aia asutamise peale.“ Ja jätkab: „On praegu mõte omale kusagilt mõisast normaaltalu ühes mõisa aiaga ja ühe hoonega riigi käest rentida, kuid pole veel kohast krunti leidnud. On kavatsus sinna pomoloogia ja kaubaaed asutada. Oleks koht, kuhu vanaduse päevil võiks minna.“

Sellist aiandustalu asutada Aamisepal siiski ei õnnestu. Järgnevate aastatel teeb sissekandeid tööde kohta nii Jõgeval kui Tõnul, kuhu istutatud õunapuud kahjuks valdavalt jäneste saagiks langevad.

1929. aasta kevadel, kui viib Jõgevalt oma poogitud puid Tõnule, kirjutab: „Paremad tikerberi ja õunasordid, mis Jõgeva aias poogitult kasvatasin, kavatsesin oma aeda istutada, milleks palusin põllutööministrilt maad Tartu juurest Tähtvere mõisast, mida põllutööminister Köster ka lubas, kuid Tartu linnavalitsus vastu seisis, sest krunt oli linna piirides ja umbes 5 ha suur. Sellepärast ei tahtnud sel aastal paremaid õunapuu-sorte Tõnule viia, sest mul polnud kavatsust sinna minna.“

Päevikus järgneb sissekanne: 1930. aasta

„2/3 aprilli ööl juhtus Jõgeva Sordikasvanduses tulekahju, mil maha põles maneež ja karjatall ühes aidaga. Selle tulekahju ajal said ka minu õunapuud osalt rikutud (tulepoolsed küljed kuivasid ära) või sootu hävitatud, mis põlevatele hoonetele lähemal seisid, ainult umbes 1/3 puudest jäid puutumata või said kergeid tulehaavu.“

Seega suur hulk õunapuid hävis. Ent eelneval aastal oli Aamisepp kaubelnud seemik-õunapuid müüa Põllutööministeeriumile, Kehtna riigimõisasse. Nüüd võtabki ta aednike abiga 233 õunapuud üles ja saadab need teele, märkides: „Oma kirjas Kehtna ülemaednikule tähendasin, et mina reserveerin nende puude saatmisel omale õigusi: Esiteks: Nimede panemisel, mis turule laskmiseks kõlbulikud. Teiseks: Oma puukoolis, kui niisugune avatakse, eesõigus esimesena müüa ja paljundada.“

Need Kehtnasse saadetud puud läksid ka kenasti kasvama.

Järgnevatel aastatel toimetab Aamisepp Jõgeval, kus talle põõsaste ja viljapuude sordiaretuseks maad juurde eraldatakse. Päevikus on nimetatud vaarikaid, maasikaid, mitmesugused sõstraid ja tikerbere, uusi hernesorte, ilmub söögikaalika ja -peedi teema. Mainitud on ploomid, kirsid, rabarber ja isegi kreeka pähklipuu.

1936. aastal Aamisepa isa sureb. Ta pärib talu, kuid jätab selle õdede majandada. Hoiab aga ka edaspidi sealsel õunaaial silma peal, viib sinna uusi puid ning rõõmustab saakide üle. On siiralt nördinud, kui suure õunasaagiga aastatel õunad turul vähem kui kartulid maksavad.

Päevik lõpeb 1940. aasta sügisel märkmetega tammedest.

1. **Aamisepp seemnekartuli ekspordi algataja ja edendajana**

Kui 1920ndate aastate keskel tõstatub Eesti ajakirjanduses küsimus kartulikasvatuse vähendamisest, astub Aamisepp sellele kindlalt vastu – just kartulikasvatus on tema sõnul meie kliimas kõige efektiivsem põllumajandusharu.[[5]](#footnote-5) Samas ei usu ta kartuli söögiks tarvitamise suurenemist – „arvestades meie rahvuse visa sigivust.“

1930. aastateks vormubki plaan orienteeruda Läände.[[6]](#footnote-6) Nimetab seda Lääne-Euroopa turu vallutamiseks, milleks tuleb aga veel tõsiselt tööd teha, sest Euroopa tarbija on palju nõudlikum. „Pearaskus seisab siin selles, et meie praegune kartulikasvatus on kujunenud nende kahe kaotsiläinud, Vene ja Soome turu nõuete kohaselt, kus vastuvõtmist leidsid meil kasvatatavad kartulisordid. Needsamad sordid vastavad ka meie eneste maitsele, sest nad on tärkliserikkad valgelihalised kartulid, mis keedes pudevad. Nagu meie tavaline tarvitaja eelistab peekoniseale pekisiga, nii toimub ta ka kartulisordi valikul, sest ka need peavad hästi jahused olema./…/ Euroopas nõutakse juba sootu teisi sorte, mis keedes ei tohi pudeneda, ent küll peab sitke olema, seega tärklisevaesemaid sorte. Läänes lähevad liha värvi suhtes maitsed lahku, ühed eelistavad kollaselihalisi, prantslastega eesotsas, kuna teistel on vastuvõetavad ainult valgelihalised kartulid (inglased, hispaanlased). Meie jahuseid, lõhkikeevaid kartuleid ostavad nad teiste puudumisel ja need tulevad eeskätt koduses majapidamises tarvitusele, kuna söögimajad ja restoranid ainult tänkjaid, sitkeid kartuleid, mis vähe rasva vajavad, kasutavad.””

Aamisepp jätkab: „Kui me juba Lääneriikide nõuete kohaselt hakkame kasvatatavate kartulisortide koosseisu ümber korraldama, siis tuleb ilmtingimata arvestada veel ühe uue kartulikasvatamise võimalusega, nimelt seemnekartuli kasvatamisega lääne- ja lõunapoolsete riikide jaoks,” ning nimetab sihtriikidena Prantsusmaad, Inglismaad, Belgiat, Hispaaniat, Portugali, Itaaliat, Austriat, Šveitsi, Palestiinat.

1935. aastaks on seemnekartulit juba kolm aastat edukalt eksporditud.[[7]](#footnote-7) Aamisepp teeb ka ise „õppereisi“ Euroopasse, sest kohapeal selgitamine on tema sõnul möödapääsmatu. „Otsustasime arusaadavatel põhjustel kõigepealt Itaaliasse sõita, nimelt Lõuna-Itaaliasse. Mai lõpul jõudsime sinna, kus juba kartuli koristamine täies hoos oli. Eesti seemnekartulist talve jooksul kasvanud varaseid kartuleid eksporditi Euroopa põhjapoolsetesse riikidesse, eeskätt Saksamaa suurlinnadesse, kus nad võrdlemisi kõrget hinda maksavad.“

Lõuna-Itaaliast reisitakse läbi mitme vahepeatuse Rooma. Itaalia põllumehed on kõikjal eesti seemnekartuliga väga rahul, soovivad edaspidi suuremat kogust osta.

Reis jätkub Šveitsi, siis Belgiasse. Planeeritud Hispaania külastus jääb ära, Aamisepp mainib, et Eesti valitsus oli seemnekartuli müügi Hispaaniasse peatanud.

Kolm aastat hiljem, 1938. aastal on seemnekartuli kasvatus Eestis juba väga edukas põllumajandusharu.[[8]](#footnote-8) Põllumeeste küsimusele „Millist sorti kasvatada?“, vastab Aamisepp, et Jõgeva ümbruskonna põllumehed on peamiselt kasvatanud Varast kollast, mida nõutakse Itaalias. Ja märgib et 1936. aastal ostis Hispaania „kommunistide valitsus ka Varase kollase ülejäägid ära, samuti 1937. aasta sügisel, muidugi odavama hinnaga.“ Ja lisab: „Kui nüüd Hispaania kommunistide valitsus püsib, siis leiame sellele sordile ikka turgu, kuid kas Franco meilt midagi ostab, kui ta täieliku võidu saab, on teadmata.“

Meenutame, et Hispaanias käis neil aastatel verine kodusõda, Itaalias oli võimul Mussolini, Saksamaal Hitler. Tulles kaasaega ning asetades loetu tänasesse päeva, käimasoleva sõja konteksti, saame ainest sugugi mitte lihtsaks mõtteharjutuseks.

**Kokkuvõtteks**

Võib märkida, et 20. sajandi esimese poole ühiskondliku ja poliitilise turbulentsi taustal oli Julius Aamisepa elukäik erakordne, tema karjäär kujunes väga edukaks. Noorusaja uuendusmeelsus leidis sobivalt väljundi sordiaretustöös. Isiksusena oli ta pigem tagasihoidlik, mitte esiplaanile pürgija, ometi leidis tunnustust nii Eesti Vabariigi ajal, Saksa okupatsiooni ajal (1943. aastal tähistati tema 60-juubelit), kui ka järgnenud Nõukogude võimu perioodil. Juubelisünnipäevad möödusid Aamisepal enamasti nagu iga teine päev – ikka tööpõllul.

1. Põllumajandusteaduste doktori Julius Aamisepa isiklik fond Rahvusarhiivis – LVMA.646JO.1.63 [↑](#footnote-ref-1)
2. „Mis on meie põllumeestel vaja?“ Kõne Keila-Vasalemma Põllumeeste Seltsis 16.11. 1908. – LVMA.646JO.1.1 [↑](#footnote-ref-2)
3. „Mis viib meid edasi?“ Kõne Vasalemma põllumeeste seltsi peol 23.06.1909. – LVMA.646JO.1.3 [↑](#footnote-ref-3)
4. Päevik „Minu tööd wiljapuude aias Tõnul ja Jõgeval 1919 – 1938. a.“ **–** LVMA.646JO.1.7 [↑](#footnote-ref-4)
5. „Eesti kartulikasvatuse praegune seisukord ja tuleviku väljavaated.“ Kõne käsikiri I kartulikasvatajate päeval 1925. a Tallinnas – LVMA.646JO.1.23 [↑](#footnote-ref-5)
6. „Mis suunas peab arenema meie kartulikasvatus.“ Kõne käsikiri Rakvere kartulikasvatajate päeval. 21. dets. 1930. Kadrina põllumeeste päeval. 22. veebr. 1931.a. – LVMA.646JO.1.44 [↑](#footnote-ref-6)
7. „Meie seemnekartuli senistest eksporditulemustest välismaal.“ Kõne käsikiri Katsemajanduse Nõukogu koosolekul Jõgeval. 10. aug. 1935.a – LVMA.646JO.1.51 [↑](#footnote-ref-7)
8. „Kartulikasvatuse põhiküsimusi.“ Kõne (konspekt) Põltsamaa Põllumeeste Seltsi kõnekoosolekul, 28. aprill 1938.a; Loengu kava Jõgeva Põllumeeste Seltsi kursustel 9-11 veebr. 1938. – LVMA.646JO.1.54 [↑](#footnote-ref-8)